Nóg SAL-vlugte hervat Dinsdag | Netwerk24
Deur Elvira Wood 18 November 2019 11:12
Die Suid-Afrikaanse Lugdiens begin Dinsdag weer na sommige bestemmings in Afrika vlieg.Foto: Argief
Die SAL sê Maandag in 'n verklaring al sy internasionale vlugte is ook weer op skedule.
Philip Saunders, bedryfshoof by die SAL, sê in die verklaring passasiers wat internasionaal (buite Afrika) vlieg, kan nou na die betrokke lughawe gaan soos wat hul oorspronklike bespreking dit uiteensit.
Passasiers wat na 'n bestemming in Afrika vlieg waar vlugte weer in bedryf gestel is, sal gekontak word met nuwe besonderhede.
Hy sal ook probeer om passasiers wat na ander bestemmings in Afrika reis waar moontlik op ander vlugte te akkommodeer.
Wat plaaslike vlugte betref sê die SAL daar word hard gewerk om alle passasiers wat besprekings vir Dinsdag 19 November en Woensdag 20 November gehad het, waar moontlik op óf Mango óf SA Airlink te bespreek.
Passasiers word gevra om nié na 'n lughawe te gaan indien hulle nie 'n nuwe bespreking het nie.
"Passasiers wat verkies om hul geld terug te kry, óf wat hul vlug na 'n latere datum wil skuif, het tyd tot 30 November om reëlings te finaliseer," lui die verklaring.
Passasiers kan die SAL se webtuiste op flysaa.com besoek of 0861 606 606 of 011 978 1111 bel om besonderhede oor hul vlugte te bevestig.